חוק רישוי שירותים ומקצועות בענף הרכב (תיקון מס' 3), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2725, עמ' 700, 2018-06-21T00:00:00+03:00
החוק התקבל בקריאה השנייה והשלישית ביום ה' בתמוז התשע"ח (18 ביוני 2018), והוא מתקן את חוק רישוי שירותים ומקצועות בענף הרכב, התשע"ו–2016 (להלן – החוק).
בעקבות קשיים שהתעוררו ביישום החוק מאז נכנס לתוקף בחודש אוקטובר 2016, תוקן החוק בשני נושאים עיקריים: 
א. בנושא ייבוא רכב – התיקון לחוק כולל כמה תיקונים: 
1. הקלת התנאי למתן רישיון לייבוא רכב עם מגבלת קילומטרז' עם 150 קילומטרים בלבד כך שתחול רק לגבי רכב נוסעים, רכב מסחרי עד 3.5 טון ואופנוע ולא לגבי כל סוגי הרכבים; 
2. הרחבת סוגי כלי הרכב שיורשו לייבא יבואנים זעירים. אולם, יבואנים זעירים יוכלו לייבא רכב נוסעים ורכב מסחרי שמשקלם עולה על 3.5 טון רק אם יש יבואן ישיר המייבא רכב מסוג זה, מאותו התוצר, זאת כדי לפטור את היבואנים הישרים מהחובה לטפל בכלי רכב כבדים אם הם אינם מייבאים רכב מסוג זה; 
3. יבואנים זעירים יוכלו לייבא רכב משומש שטרם חלפה שנה ממועד ייצורו ועד למועד רישומו בישראל במסגרת הוראת השעה הקבועה בחוק, שאמורה להיות בתוקף עד לחודש אוקטובר 2020;
4. כדי להקל על יבואנים עקיפים וזעירים הרשאים לייבא "רכב שנרשם במדינת חוץ", תוקנה ההגדרה "רכב שנרשם במדינת חוץ". לפי נוסח ההגדרה לפני התיקון, מדובר רכב שממועד רישומו בחו"ל ועד להשטתו לארץ טרם חלפו 30 ימים. התיקון בהגדרה האריך את התקופה האמורה ל-90 ימים; 
5. ביטול המגבלה החלה היום בנושא ייבוא אישי, כך שניתן יהיה לייבא רכב לכל שימוש עסקי של המייבא ולא רק לשם הסעת נוסעים או הובלת טובין בשכר.
ב. בנושא סחר במוצרי תעבורה – לפי התיקון לחוק, בעלי רישיון לייצור מוצרי תעבורה ייחשבו כבעלי רישיון לסחר במוצרי תעבורה, כך שלא יידרשו לעבור הליך לקבלת רישיון לסחר במוצרי תעבורה. בנוסף, בעלי רישיונות לסחר במוצרי תעבורה יוכלו לקבל פטור, בנסיבות מסוימות, מהחובה לפרסם באינטרנט מידע לגבי מוצרי התעבורה שהם משווקים. כמו כן, שר התחבורה והבטיחות בדרכים הוסמך לקבוע הוראות מיוחדות, בתקנות באישור ועדת הכלכלה של הכנסת, לגבי בעלי הרישיונות לפי החוק שרואים אותם כבעלי רישיונות לסחר במוצרי תעבורה כאמור, דוגמת בעלי רישיון להפעלת מוסך.